ปี2554บจ.อ่วมสุขภาพอ่อนแอลง ต้นทุนพุ่งหนี้สินเพิ่มกดมาร์จินลด
คุณภาพ บจ.ในปี 2554 แย่ลง รายได้โตน้อยกว่าต้นทุน แถมแบกหนี้เพิ่ม กดมาร์จินลด
29 มี.ค. 2555

คุณภาพ บจ.ในปี 2554 แย่ลง รายได้โตน้อยกว่าต้นทุน แถมแบกหนี้เพิ่ม กดมาร์จินลด
สายงานวางแผนกลยุทธ์องค์กรตลาดหลักทรัพย์ เปิดเผยว่า ปี 2554 บริษัทจดทะเบียน (บจ.) มีรายได้จากการขายและบริการรวมเพิ่มขึ้น 21.32% มาอยู่ที่ 8,536,635 ล้านบาท แต่ต้นทุนการดำเนินงานที่เพิ่มขึ้นมาก โดยเฉพาะต้นทุนการผลิตและการขนส่ง จากราคาน้ำมันเพิ่มขึ้นเฉลี่ย 35.72% ทำให้บริษัทมีกำไรจากการดำเนินงาน 663,940 ล้านบาท เพิ่มขึ้นเพียง 4.76% และมีกำไรสุทธิ 592,102 ล้านบาท เพิ่มขึ้นเพียง 5.28% จากปี 2553 คิดเป็นอัตรากำไรจากการดำเนินงาน 7.78% เทียบกับ 9.01% ในปี 2553 อัตรากำไรสุทธิ 6.53% ลดลงจาก 7.48% 
ดัชนีชี้วัดประสิทธิภาพการดำเนินงานของ บจ.ในปี 2554 พบว่าลดลงโดยมีอัตราผลตอบแทนต่อส่วนของผู้ถือหุ้น (ROE) ลดลงเป็น 14.63% เทียบกับจำนวน 15.23% รวมถึงภาระหนี้สินมีแนวโน้มสูงขึ้นสะท้อนจากระดับหนี้สินต่อทุนซึ่งเพิ่มขึ้นเป็น 1.32 เท่า เทียบกับจำนวน 1.20 เท่าในปี 2553 
อย่างไรก็ดี บริษัทสามารถใช้สินทรัพย์ได้มีประสิทธิภาพสูงขึ้นในการสร้างรายได้ โดยมีอัตราส่วนการหมุนเวียนของสินทรัพย์รวมสูงขึ้นจาก 104.90% ในปี 2553 เป็น 111.63%
ทางด้านการลงทุนพบว่า บจ.มีการลงทุนในสินทรัพย์ถาวร 409,129 ล้านบาท เพิ่มขึ้น 0.91% จากปี 2553 โดยทุกกลุ่มมีการลงทุนเพิ่มขึ้น ยกเว้นกลุ่มทรัพยากรและกลุ่มธุรกิจการเงิน สำหรับกลุ่มที่มีมูลค่าการลงทุนเพิ่มขึ้นสูง คือ กลุ่มธุรกิจบริการ กลุ่มเทคโนโลยี และกลุ่มสินค้าอุตสาหกรรม 
ด้านการระดมทุนในปี 2554 มีมูลค่ารวม 83,323 ล้านบาท ลดลง 7.96% โดยระดมทุนผ่านตลาดหลักทรัพย์จำนวน 252 บริษัท คิดเป็น 46.24% ของ บจ.ทั้งหมด ลดลงเล็กน้อยจาก 47.04% ในปี 2553
สำหรับกลุ่มที่มีมูลค่ากำไรสุทธิเพิ่มขึ้นสูง คือกลุ่มทรัพยากรและกลุ่มธุรกิจการเงิน ขณะที่กลุ่มธุรกิจบริการ กลุ่มอสังหาริมทรัพย์และก่อสร้าง และกลุ่มสินค้าอุปโภคบริโภคมีกำไรลดลง เนื่องจากบริษัทขนาดใหญ่บางแห่งมีต้นทุนขายสูงขึ้น และไม่มีกำไรพิเศษจากอัตราแลกเปลี่ยนและเงินลงทุนเหมือนในปี 2553